3บลจ.แห่ขายตราสารหนี้จ่าย3.1-3.3%
3 บลจ.แห่ขายกองทุนตราสารหนี้ MFC ชู 1 ปี จ่าย 3.30% &#8220;กรุงศรีกรุงไทย&#8221; ออก 6 เดือน 3.10-3.15%
18 ก.ค. 2555

3 บลจ.แห่ขายกองทุนตราสารหนี้ MFC ชู 1 ปี จ่าย 3.30% “กรุงศรีกรุงไทย” ออก 6 เดือน 3.10-3.15%
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า บริษัทเปิดขายกองทุนเปิดเอ็มเอฟซี กาญจนทรัพย์ 12 ซีรีส์ 1 ลงทุนตราสารหนี้ทั้งในและต่างประเทศ ระยะเวลาลงทุน 12 เดือน คาดผลตอบแทน 3.30% ต่อปี เสนอขายระหว่างวันที่ 17-23 ก.ค.นี้
กองทุนคาดว่าจะลงทุนในพันธบัตรรัฐวิสาหกิจการเคหะแห่งชาติ 56% และลงทุนตราสารต่างประเทศ ได้แก่ เงินฝากประจำของธนาคาร Union National Bank สัดส่วน 24% เงินฝากประจำของธนาคาร First Gulf Bank สัดส่วน 20% โดยอาจลงทุนในตราสารอื่นแทนหรือเพิ่มเติม 
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี เปิดเผยว่า บริษัทเปิดขายกองทุนเปิดกรุงศรีตราสารหนี้ 6M28 (KFFIX6M28) อายุโครงการประมาณ 6 เดือน เสนอขายระหว่างวันที่ 17-23 ก.ค. 2555 ผลตอบแทนประมาณ 3.15% ต่อปี 
กองทุนจะลงทุนในตราสารหนี้ภาครัฐไทย สัดส่วน 32% ตั๋วแลกเงินออกโดยบริษัท อยุธยา แคปปิตอล ออโต้ ลีส 24% เงินฝากธนาคาร Union National Bank สหรัฐอาหรับเอมิเรตส์ สัดส่วน 24% และเงินฝากธนาคาร Standard Chartered Bank (ฮ่องกง) สัดส่วน 20% 
นายสมชัย บุญนำศิริ กรรมการผู้จัดการ บลจ.กรุงไทย เปิดเผยว่า บริษัทเปิดจำหน่ายกองทุนเปิดกรุงไทยธนทรัพย์ บี 47 (KTSUPB47) ระหว่างวันที่ 18-25 ก.ค. 2555 อายุ 6 เดือน มูลค่าโครงการ 5,000 ล้านบาท 
กองทุนจะลงทุนในเงินฝากประจำ Standard Chartered Bank (Hong Kong) Ltd. และเงินฝากประจำ Union National Bank (UNB) ในสัดส่วน 40% ส่วนที่เหลือจะลงทุนในตราสารภาครัฐไทย เงินฝากธนาคารแลนด์ แอนด์ เฮ้าส์ ตั๋วแลกเงิน บริษัท อยุธยา แคปปิตอล ออโต้ ลีสซิ่ง และตั๋วแลกเงินของบริษัท ควอลิตี้เฮ้าส์ ผลตอบแทนประมาณ 3.10% ต่อปี